Rejsen ind i hjertet af den væbnede konflikt førte ham først til Irak.

- Lige da jeg skulle til at tage afsted til Syrien, blev der lukket for den sidste grænse, hvis man ville undgå at tage gennem de tyrkiske områder og IS-områderne.

- Det var umuligt at komme ind. Den eneste mulighed var, hvis man spurgte YPG om hjælp. Og hvis de skal hjælpe en, ser de gerne, at man hjælper dem i et halvt års tid, siger han.

Den bevæbnede, kurdiske gruppe YPG, der kæmper mod Islamisk Stat og for et demokratisk Syrien, kontrollerede store dele af det nordlige Syrien, hvor konflikten udspiller sig.

Om natten smuglede YPG Tommy Mørck over den lukkede grænse i en gummibåd over Tigris-floden direkte ind i YPG's hemmelige træningslejr i det nordlige Syrien.

En af de sidste dage i friheden, inden Tommy Mørck skal afsone sin straf i Danmark. Foto: Stine Tidsvilde

Tommy Mørck har affyret våben, men han har aldrig skudt nogen, fortæller han. Foto: Tommy Mørck

Tommy Mørck betalte YPG tilbage ved at tjene dem.

Det var ikke hans plan at komme så tæt på volden, tænkte han, da han stod i basen ved Ain Issa, som YPG havde vundet tilbage fra Islamisk Stat.

- Jeg er generelt imod krig og er i princippet pacifist, men det her var et forsvar. De forsvarer sig selv imod fucking IS, som jeg på ingen måde kan argumentere for skal have en eksistensberettigelse.

- Så når IS kommer til din landsby og vil undertrykke dig, skyde din bror, sælge din datter som sexslave og voldtage din mor, skal de så bare sige, 'jeg har det jo ikke så godt med våben, for jeg er jo pacifist'? Jeg er derfor mere for mennesker og menneskers rettigheder, end jeg er imod våben og vold, lyder det fra Tommy Mørck.